《大坞山寺》
宋代·苏籀

巘谷窈幽深，映发杉松嘉。
击钵半乔木，烧香乱烟霞。
穹林擢峭壁，搀竦回环遮。
四合山复山，泉籁音响哗。
清致满楼阁，道人心靡他。
寒磵柹栗秋，暗窗秀枇杷。
倦飞暂投迹，脱兔无复罝。
茹粲盐酪空，解钏与笄珈。
余生愧语偷，逆旅即住家。
战鼓震淮甸，雄师奋爪牙。
儒士缪揣摩，戎韬政纷拏。
才智为人谋，何事丘中麻。
冥鸿跨海岱，逝水悲荣华。
旷哉游方外，心迹同幽遐。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。